Pohjanmaan käräjäoikeus on tuominnut 49-vuotiaan Osama Basheirin murhasta elinkautiseen vankeusrangaistukseen.

Basheir seurasi ex-vaimoaan tämän uuteen kotitaloon, jonka portaikossa hän kuristi ja puukotti naisen henkihieveriin.

Kolmen lapsen äiti menehtyi 11 päivää myöhemmin keskussairaalassa.

Sudanilaistaustainen Basheir ei ole osoittanut katumusta. Hän katsoo, että Suomen laki ja sosiaaliviranomaiset ovat naisen puolella.

Pohjanmaan käräjäoikeus tuomitsi torstaina vaasalaisen Osama Basheirin elinkautiseen vankeuteen. Hän oli seurannut entistä vaimoaan, kuristanut ja puukottanut uhriaan naisen kotitalon rapussa. Kuvassa Vaasan oikeustalo. JOHN PALMEN

Veriteko tapahtui Vaasan Teeriniemen lähiössä helmikuun toinen päivä.

Basheir oli havainnut entisen vaimonsa Rewellin ostoskeskuksessa tämän asioidessa ruokakaupassa. Hän lähti seuraamaan naista ja yllätti pahaa aavistamattoman uhrinsa tämän kotitalon rappukäytävässä.

Basheir kuristi uhrinsa tajuttomaksi. Tämän jälkeen hän iski naista kaulaan sekä päähän yhteensä noin kaksikymmentä kertaa mukanaan tuomalla hedelmäveitsellä.

Teon jälkeen Basheir soitti ainakin kaksi puhelua: toisen ystävälleen ja toisen hätäkeskukseen. Ystävälle hän kertoi tappaneensa " sen Saatanan " ja pyytäneensä ystävää huolehtimaan lapsistaan.

Ystävä järkyttyi ja meni myöhempien sanojensa mukaan shokkiin.

Hätäkeskuspäivystäjälle Basheir totesi, että talon rappukäytävässä on kuollut nainen.

Saatana meni päähäni

Vastoin Basheirin ilmoitusta, hänen uhrinsa ei ollut tässä vaiheessa kuollut.

Naisen kaulavaltimo oli kuitenkin katkennut. Tampereen yliopistollisen keskussairaalan lääkärit eivät voineet pelastaa naista, jonka aivot eivät saaneet riittävästi happea.

Rikoksen jälkeen Basheir ei ole osoittanut katumusta. Hän kiistää murhan, mutta myöntää törkeän pahoinpitelyn ja törkeän kuolemantuottamuksen.

Basheir väittää, ettei suunnitellut tekoa. Hedelmäveitsi hänellä on aina hedelmiä varten mukana. Hän oli sattumalta nähnyt ex-vaimonsa.

Sitten hänen " päähänsä oli mennyt Saatana " , joka oli todennut, että " asian pitää loppua tänään " . Hän oli sitten kävellyt ex-vaimonsa perässä taloon.

Eristetty lapsista

Basheirin mukaan teon taustalla on viiden vuoden takainen avioero, jota hän ei ole hyväksynyt.

Lasten äiti oli tehnyt Basheirista rikosilmoituksen vainoamisesta.

Basheir katsoo, että Suomen viranomaiset ovat eristäneet hänet kolmesta tyttärestään, joita hän ei viime joulu-tammikuussa tavannut kertaakaan.

Basheirin ja hänen yhden tyttärensä tapaaminen oli sovittu 2. päiväksi helmikuuta. Basheir kuitenkin saapui päiväkotiin 1. päivä aamulla saadakseen tavata tyttärensä.

Päiväkodissa ei olut tapaamiselle myötämielisiä. Päiväkodista ilmoitettiin, että lasten äiti on kieltänyt tapaamiset, Basheirin tulee ottaa yhteyttä asiassa sosiaalivirkailijaan.

Lopulta isä ja tytär saivat kuitenkin tavata toisensa. Päiväkodin johtajan todistuksen mukaan he keskustelivat hetken omalla kielellään ja sitten halasivat toisiaan.

Joulujuhla kylvi vihan

Käräjäoikeus passitti vastaajan suoraan rangaistustaan suorittamaan. Kuvassa Vaasan vankila. MIKKO LEHTIMÄKI

Asiaan vaikuttaa myös se, että Basheir on harras islaminuskoinen. Hän ei todistusaineiston mukaan hyväksynyt sitä, ettei lasten äiti rukoillut tyttärien kanssa.

Sosiaalivirkailijalle Basheir oli todennut, että jos laki ja islamin usko ovat ristiriidassa, asettaa hän islamin lain edelle. Basheir jatkoi, että virkailija tulee vielä kokemaan mitä islam on.

Basheiria järkytti myös se, että hänen tyttärensä osallistuivat kristittyjen joulujuhlaan vuosi sitten joulun alla.

Todistajalle Basheir oli nimitellyt ex-vaimoaan saatanaksi.

Syyttäjän mukaan Basheir oli tehnyt nettihakuja muun muassa sanoilla " muslimiäiti vie lapsensa kristittyjen juhliin " , " tyttäreni äiti ei rukoile, mitä teen? " , " ei-rukoilevan rangaistus " sekä " rangaistus taposta Suomessa " .

Käräjäsalissa Basheir kiisti, että uskonnolla olisi ollut osaa hänen teossaan. Teko johtui siitä, ettei hän saanut nähdä lapsiaan. Suomen laki oli naisten laki eikä kukaan ollut hänen puolellaan.

Basheir toki kertoi, että on harras uskovainen.

Raaka ja suunniteltu

Pohjanmaan käräjäoikeus ei lopulta ottanut kantaa siihen, vaikuttiko islamin usko tekoon. Itse asiassa oikeuden ei näin tarvinnut tehdä, koska teko täytti murhan tunnusmerkit muutenkin.

Oikeuden mukaan näytetty on, että Basheir suunnitteli henkirikosta. Hän selvitti nettihakujen avulla, millaiset seuraukset teosta olisivat hänelle itselleen ja hänen lapsilleen.

Käräjäoikeus katsoo, että henkirikos oli harkittu. Vastaaja seurasi fyysisesti heikompaa uhriaan hiljaiseen paikkaan. Hänellä oli veitsi mukanaan.

Itse teko oli raaka. Sen kaksivaiheinen toteuttaminen lukuisine iskuineen osoittivat vastaajassa erityistä päättäväisyyttä.

Murhan tunnusmerkit täyttyvät.

78 000 euron korvaukset

Käräjäoikeus passitti Basheirin vankilaan rangaistustaan suorittamaan.

Kolmelle kouluikäiselle lapselleen Basheir määrättiin maksamaan korvausta 15 000 euroa kullekin, uhrinsa äidille viisituhatta ja uhrin seitsemälle sisarukselle neljätuhatta kullekin.

Basheir vietti kesä-lokakuun mielentilatutkimuksissa. Hänet todettiin syyntakeiseksi.

Uhrin ja Basheirin lapset on sijoitettu toiseen perheeseen.

Käräjäoikeuden torstaina antama päätös ei ole vielä lainvoimainen.